กองกำลังชาติพันธุ์ - กลุ่มต่อต้านรัฐบาลทหารเมียนมา ประกาศแผนเพิ่มปฏิบัติการทางทหาร
This, despite difficulties in obtaining and weapons and ammunition, although some are coming in from neighboring Thailand
YANGON, MYANMAR — หลังการรัฐประหารเมื่อวันที่ 1 กุมภาพันธ์ปีที่แล้ว ประชาชนเมียนมาจำนวนมากลุกขึ้นจับปืนเพื่อต่อสู้กับกองทัพ โดยมีการรวมตัวเป็นกลุ่มแข็งข้อต่อต้านและได้รับการฝึกฝนจากกองกำลังชาติพันธุ์ในรัฐต่าง ๆ ในขณะเดียวกัน กองทัพเมียนมาก็ยังต้องต่อสู้กับกองกำลังชนกลุ่มน้อยหลายกลุ่มตั้งแต่ช่วงก่อนรัฐประหาร และยิ่งรุนแรงขึ้นตั้งแต่ปีที่แล้ว ที่ผ่านมาบรรดานักรบกลุ่มต่อต้านใช้วิธีโจมตีใส่ค่ายทหาร สถานีตำรวจ และสำนักงานของรัฐบาลส่วนท้องถิ่น รวมทั้งการซุ่มโจมตีแบบกองโจรตามเขตเมืองใหญ่ต่าง ๆ เพื่อตัดกำลังกองทัพเมียนมาอย่างต่อเนื่อง อ่อง ธู สมาชิกกลุ่มต่อต้านรัฐบาลทหารเมียนมาในพื้นที่รัฐกะเหรี่ยง กล่าวกับวีโอเอภาคภาษาพม่าว่า เมื่อก่อนกลุ่มของตนมีอาวุธเป็นปืนไรเฟิลที่ทำขึ้นเอง แต่ตอนนี้หันมาใช้ปืนจริงในการต่อสู้มากขึ้น ทางด้านโฆษกของสหภาพแห่งชาติกะเหรี่ยง (Karen National Union - KNU) เปิดเผยว่าองค์กรของตนกำลังมีการเปลี่ยนแปลงคร้ังใหญ่เชิงยุทธศาสตร์ คือจากที่เป็นฝ่ายตั้งรับมาตลอดในพื้นที่ของตัวเอง ตอนนี้ถึงเวลาแล้วที่จะต้องเป็นฝ่ายบุกเดินหน้าเพื่อล้มล้างรัฐบาลทหารให้ได้ โดยจะร่วมมือกับกองกำลังภาคประชาชนเพื่อโจมตีค่ายทหารต่าง ๆ รวมทั้งขบวนรถทหารและโครงสร้างพื้นฐานทางทหารของกองทัพเมียนมาด้วย ทางด้านกองกำลังแห่งชาติรัฐชิน (Chin National Front) เปิดเผยแผนจับมือกับองค์กรร่วมป้องกันตนเองชินแลนด์ (Chinland Joint Defense Committee) และกองกำลังประชาชนเพื่อการป้องกันตนเอง (People’s Defense Forces) รวมทั้งประชาชนในรัฐชินและรัฐสะเกียง เพื่อเพิ่มการโจมตีใส่ทหารเมียนมาเช่นกัน ส่วนกองกำลังป้องกันชนชาติคะยา (Karenni Nationalities Defense Force) เผยทางเฟซบุ๊กเมื่อวันที่ 1 กุมภาพันธ์ว่า ได้ควบคุมเส้นทางเข้าออกรัฐคะยาไว้เกือบทั้งหมดแล้ว ทำให้กองทัพประสบความยากลำบากในการขนส่งอาวุธยุทโธปกรณ์เข้าไปในพื้นที่ดังกล่าว และกองกำลังปลดปล่อยคะฉิ่น (Kachin Independence Army) ทางภาคเหนือของเมียนมา ก็ได้เพิ่มการโจมตีค่ายทหารในรัฐคะฉิ่นมาตั้งแต่เดือนที่แล้ว และสามารถยึดค่ายทหารแห่งหนึ่งได้เมื่อต้นเดือนที่ผ่านมา ส่วนกลุ่มซุ่มโจมตีในเขตเมืองซึ่งทำงานภายใต้การนำของรัฐบาลเอกภาพแห่งชาติ (National Unity Government - NUG) หรือรัฐบาลเงาเมียนมา เปิดเผยว่าได้โจมตีด้วยระเบิดใส่โครงสร้างพื้นฐานทางทหาร 24 แห่งใน 11 หมู่บ้านในเขตนครย่างกุ้ง เมื่อวันที่ 1 ก.พ.